นลท.เทขาย HANA รูด13% นิวโลว์รอบ 3 ปี โบรกฯหั่นเป้าเหลือ 26.50 บ. เซ่นกำไรไตรมาส 1 ต่ำคาด
นลท.กระหน่ำขาย HANA รูด 13% นิวโลว์รอบ 3 ปี โบรกฯหั่นเป้าเหลือ 26.50 บ. เซ่นกำไรไตรมาส 1 ต่ำคาด มองอุตสาหกรรม IC ปีนี้หดตัวลง
นลท.กระหน่ำขาย HANA รูด 13% นิวโลว์รอบ 3 ปี โบรกฯหั่นเป้าเหลือ 26.50 บ. เซ่นกำไรไตรมาส 1 ต่ำคาด มองอุตสาหกรรม IC ปีนี้หดตัวลง
15 พ.ค. 2562

ผู้สื่อข่าวรายงานว่า ราคาหุ้น บริษัท ฮานา ไมโครอิเล็คโทรนิคส จำกัด (มหาชน) หรือ HANA ล่าสุด ณ เวลา 16.05 น. อยู่ที่ 26.75 บาท ลบ 4 บาท หรือ 13.01% สูงสุดที่ 30.25 บาท ต่ำสุดที่ 26.50 บาท ด้วยมูลค่าซื้อขาย 363.08 ล้านบาท โดยราคาหุ้นปรับตัวลงต่ำสุดในรอบ 3 ปี นับตั้งแต่ราคาหุ้นอยู่ที่ระดับ 26 บาท เมื่อวันที่ 2 ก.ย.2558

ด้าน บล.เคทีบี (ประเทศไทย) ระบุในบทวิเคราะห์ว่า HANA รายงานกำไรสุทธิในไตรมาส 1/62 ที่ 303 ล้านบาท (ลดลง 45% เมื่อเทียบจากปีก่อน และลดลง 53% เมื่อเทียบจากไตรมาสก่อน) หากตัดกำไรจากอัตราแลกเปลี่ยนออกจะได้กำไรปกติที่ 191 ล้านบาท (ลดลง 48% เมื่อเทียบจากปีก่อน และลดลง 71% เมื่อเทียบจากไตรมาสก่อน) ซึ่งต่ำกว่าที่ตลาดคาด 55% เนื่องจากอัตรากำไรขั้นต้นลดลงมากทั้งเมื่อเทียบจากปีก่อน และเมื่อเทียบจากไตรมาสก่อน
ขณะที่ค่าเงินบาทโดยเฉลี่ยในไตรมาส 1/62 อยู่ที่ 31.63 บาท/ดอลลาร์สหรัฐฯ ทรงตัวเมื่อเทียบจากปีก่อน แต่ลดลง 3.6% เมื่อเทียบจากไตรมาสก่อน ดังนั้น การที่กำไรปกติลดลงต่ำกว่าคาด จึงคาดมีสาเหตุหลักมาจาก Product mix ที่เปลี่ยนไป และอาจมีการลดราคาผลิตภัณฑ์ให้ลูกค้า จึงปรับกำไรปกติปี 2562 ลง 13% เป็น 1,857 ล้านบาท ลดลง 21.3% เมื่อเทียบจากปีก่อน
โดยบล.เคทีบี (ประเทศไทย) ปรับรายได้สกลุดอลลาร์ และอัตรากำไรขั้นต้นลง และปรับราคาเป้าหมายลงเป็น 26.50 บาท (อิง PER 11.5x) เดิม 30.00 บาท ยังคงแนะนำ “ขาย” เนื่องจากมองว่าอุตสาหกรรม IC จะหดตัวลงในปีนี้ ทำให้คาดว่ากำไรปกติของ HANA จะหดตัวลงเช่นเดียวกัน และจะเห็นการฟื้นตัวอย่างช้าๆ อีกทั้งสงครามการค้ายังเจรจาไม่ลงตัว อาจมีความเสี่ยงจากกรณีนี้หากการเจรจาไม่สำเร็จ
 